title: Odluka Komisije (EU) 2020/1730 оd 18. studenoga 2020. o potvrdi sudjelovanja Irske u Uredbi (EU) 2017/1954 Europskog parlamenta i Vijeća o izmjeni Uredbe Vijeća (EZ) br. 1030/2002 o utvrđivanju jedinstvenog obrasca boravišnih dozvola za državljane trećih zemalja

text:
                  19.11.2020

                  HR

                  Službeni list Europske unije

                  L 387/22

         ODLUKA KOMISIJE (EU) 2020/1730
         оd 18. studenoga 2020.
         o potvrdi sudjelovanja Irske u Uredbi (EU) 2017/1954 Europskog parlamenta i Vijeća o izmjeni Uredbe Vijeća (EZ) br. 1030/2002 o utvrđivanju jedinstvenog obrasca boravišnih dozvola za državljane trećih zemalja
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Protokol br. 21, priložen Ugovoru o Europskoj uniji i Ugovoru o funkcioniranju Europske unije, o stajalištu Ujedinjene Kraljevine i Irske s obzirom na područje slobode, sigurnosti i pravde, a posebno njegov članak 4.,
         budući da:

                     (1)

                     U dopisu Europskoj komisiji od 29. srpnja 2020. Irska je obavijestila o svojoj želji da prihvati Uredbu (EU) 2017/1954 Europskog parlamenta i Vijeća (1) te da ona za nju bude obvezujuća.

                     (2)

                     Nema posebnih uvjeta koji su povezani sa sudjelovanjem Irske u toj uredbi i nema potrebe za prijelaznim mjerama.

                     (3)

                     Usklađeni obrasci i zajednički sigurnosni standardi za boravišne dozvole u Europskoj uniji olakšavaju prelazak granice i time pridonose dobrom funkcioniranju područja slobode, sigurnosti i pravde.

                     (4)

                     Stoga bi trebalo potvrditi sudjelovanje Irske u Uredbi (EU) 2017/1954.

                     (5)

                     Kako bi se Irskoj što prije omogućila primjena Uredbe (EU) 2017/1954, ova bi Odluka trebala stupiti na snagu sljedećeg dana od dana objave,

               DONIJELA JE OVU ODLUKU:

            Članak 1.
            Potvrđuje se sudjelovanje Irske u Uredbi (EU) 2017/1954.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 18. studenoga 2020.

                  Za Komisiju

                  Predsjednica

               Ursula VON DER LEYEN

            (1)  Uredba (EU) 2017/1954 Europskog parlamenta i Vijeća od 25. listopada 2017. o izmjeni Uredbe Vijeća (EZ) br. 1030/2002 o utvrđivanju jedinstvenog obrasca boravišnih dozvola za državljane trećih zemalja (SL L 286, 1.11.2017., str. 9.).


title: Odluka Vijeća (EU) 2020/1731 od 28. listopada 2020. o imenovanju člana Odbora regija, kojeg je predložila Savezna Republika Njemačka

text:
                  20.11.2020

                  HR

                  Službeni list Europske unije

                  L 391/1

         ODLUKA VIJEĆA (EU) 2020/1731
         od 28. listopada 2020.
         o imenovanju člana Odbora regija, kojeg je predložila Savezna Republika Njemačka
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 305.,
         uzimajući u obzir prijedlog njemačke vlade,
         budući da:

                     (1)

                     Vijeće je 10. prosinca 2019., 20. siječnja 2020., 3. veljače 2020. i 26. ožujka 2020. donijelo odluke (EU) 2019/2157 (1), (EU) 2020/102 (2), (EU) 2020/144 (3) i (EU) 2020/511 (4) o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. Vijeće je 8. lipnja 2020. donijelo Odluku (EU) 2020/766 (5) o imenovanju članova i zamjenikâ članova Odbora regija za razdoblje od 1. veljače 2020. do 25. siječnja 2025. Vijeće je 30. srpnja 2020. donijelo dodatnu Odluku (EU) 2020/1153 (6) o imenovanju članova i zamjenikâ članova Odbora regija.

                     (2)

                     Mjesto člana Odbora regija postat će slobodno od 1. studenoga 2020. istekom mandata g. Marcela PHILIPPA 31. listopada 2020.,

               DONIJELO JE OVU ODLUKU:

            Članak 1.
            U Odbor regija kao član imenuje se sljedeća osoba do kraja tekućeg mandata koji istječe 25. siječnja 2025.:

                        —

                        g. Uwe CONRADT, Member of a Local Executive holding an electoral mandate:
                           Saarbrücken.

            Članak 2.
            Ova Odluka stupa na snagu na dan donošenja.
            Primjenjuje se od 1. studenoga 2020.

            Sastavljeno u Bruxellesu 28. listopada 2020.

                  Za Vijeće

                  Predsjednik

               M. ROTH

            (1)  Odluka Vijeća (EU) 2019/2157 od 10. prosinca 2019. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 327, 17.12.2019., str. 78.).

            (2)  Odluka Vijeća (EU) 2020/102 od 20. siječnja 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 20, 24.1.2020., str. 2.).

            (3)  Odluka Vijeća (EU) 2020/144 od 3. veljače 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 32, 4.2.2020., str. 16.).

            (4)  Odluka Vijeća (EU) 2020/511 od 26. ožujka 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 113, 8.4.2020., str. 18.).

            (5)  Odluka Vijeća (EU) 2020/766 od 8. lipnja 2020. o imenovanju članova i zamjenikâ članova Odbora regija za razdoblje od 1. veljače 2020. do 25. siječnja 2025. (SL L 187, 12.6.2020., str. 3.).

            (6)  Odluka Vijeća (EU) 2020/1153 od 30. srpnja 2020. o imenovanju članova i zamjenikâ članova Odbora regija (SL L 256, 5.8.2020., str. 12.).


title: Odluka Upravnog odbora Zajedničkog poduzeća za inicijativu za inovativne lijekove 2 od 11. kolovoza 2020. o internim pravilima koja se odnose na ograničenja određenih prava ispitanika u vezi s obradom osobnih podataka u okviru djelovanja Zajedničkog poduzeća IMI 2

text:
                  20.11.2020

                  HR

                  Službeni list Europske unije

                  L 391/12

         ODLUKA UPRAVNOG ODBORA ZAJEDNIČKOG PODUZEĆA ZA INICIJATIVU ZA INOVATIVNE LIJEKOVE 2
         od 11. kolovoza 2020.
         o internim pravilima koja se odnose na ograničenja određenih prava ispitanika u vezi s obradom osobnih podataka u okviru djelovanja Zajedničkog poduzeća IMI 2
         UPRAVNI ODBOR ZAJEDNIČKOG PODUZEĆA ZA INICIJATIVU ZA INOVATIVNE LIJEKOVE 2 (dalje u tekstu „Zajedničko poduzeće IMI 2”),
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (1), a posebno njezin članak 25.,
         uzimajući u obzir Statut priložen Uredbi Vijeća (EU) br. 557/2014 od 6. svibnja 2014. o osnivanju Zajedničkog poduzeća za inicijativu za inovativne lijekove 2 (2), a posebno njegov članak 7. stavak 3. točku (r),
         uzimajući u obzir smjernice Europskog nadzornika za zaštitu podataka o članku 25. nove uredbe i internim pravilima,
         nakon savjetovanja s Odborom osoblja Zajedničkog poduzeća IMI 2,
         uzimajući u obzir preporuku Europskog nadzornika za zaštitu podataka od 18. prosinca 2019.,
         budući da:

                     (1)

                     Zajedničko poduzeće IMI 2 aktivnosti provodi u skladu s Uredbom (EZ) br. 557/2014.

                     (2)

                     U skladu s člankom 25. stavkom 1. Uredbe (EU) 2018/1725, ako njegove odredbe odgovaraju pravima i obvezama predviđenima u člancima od 14. do 22., tada bi se ograničenja primjene članaka od 14. do 22., članaka 35. i 36. te članka 4. te uredbe trebala temeljiti na internim pravilima koja donosi Zajedničko poduzeće IMI 2 ako se ne temelje na pravnim aktima koji su doneseni na temelju Ugovorâ.

                     (3)

                     Ta se interna pravila, uključujući njihove odredbe o procjeni nužnosti i proporcionalnosti ograničenja, ne bi trebala primjenjivati ako se u pravnom aktu donesenom na temelju Ugovorâ predviđa ograničenje prava ispitanika.

                     (4)

                     Ako Zajedničko poduzeće IMI 2 svoje dužnosti u odnosu na prava ispitanika obavlja u skladu s Uredbom (EU) 2018/1725, dužno je razmotriti primjenjuje li se ijedno odstupanje iz te uredbe.

                     (5)

                     Zajedničko poduzeće IMI 2 može u okviru svojeg administrativnog rada provoditi administrativne provjere, disciplinske postupke, preliminarne aktivnosti u vezi sa slučajevima potencijalnih nepravilnosti prijavljenih Europskom uredu za borbu protiv prijevara (OLAF), obrađivati slučajeve sa zviždačima, obrađivati (službene i neslužbene) postupke sprječavanja uznemiravanja, obrađivati unutarnje i vanjske pritužbe, provoditi unutarnju reviziju, provoditi istrage koje vodi službenik za zaštitu podataka u skladu s člankom 45. stavkom 2. Uredbe (EU) 2018/1725 i provoditi unutarnje sigurnosne istrage (općenite i u području informacijske tehnologije).

                     (6)

                     Zajedničko poduzeće IMI 2 obrađuje nekoliko kategorija osobnih podataka, uključujući konkretne (objektivne) podatke kao što su identifikacijski podaci, podaci za kontakt, podaci o zanimanju, administrativne informacije, podaci iz raznih izvora, elektronički komunikacijski podaci i podaci o prometu) i subjektivne podatke (podatke u vezi s predmetnom osobom kao što su zaključivanje, podaci o ponašanju, procjene, podaci o učinkovitosti i o ponašanju te podaci u vezi s predmetom postupka ili aktivnošću odnosno oni koji su u vezi s tim izneseni) (3).

                     (7)

                     Zajedničko poduzeće IMI 2, koje zastupa njegov izvršni direktor, ima funkciju voditelja obrade podataka neovisno o daljnjem internom delegiranju te uloge kako bi se uzele u obzir operativne odgovornosti u konkretnim postupcima obrade osobnih podataka.

                     (8)

                     Osobni se podaci sigurno pohranjuju u elektroničkom okruženju ili na papiru, čime se sprječava nezakonit pristup podacima ili njihov prijenos osobama koje ne trebaju biti upoznate s njima. Obrađeni osobni podaci ne zadržavaju se dulje od vremena potrebnog i prikladnog za svrhu u koju se podaci obrađuju tijekom razdoblja navedenog u obavijestima o zaštiti podataka, izjavama o privatnosti ili evidencijama Zajedničkog poduzeća IMI 2.

                     (9)

                     Interna se pravila trebaju primjenjivati na sve postupke obrade koje Zajedničko poduzeće IMI 2 provodi u administrativnim provjerama, disciplinskim postupcima, preliminarnim aktivnostima u vezi sa slučajevima potencijalnih nepravilnosti prijavljenih OLAF-u, postupcima u vezi sa zviždačima, (službenim i neslužbenim) postupcima za slučajeve uznemiravanja, obradama unutarnjih i vanjskih pritužbi, unutarnjim revizijama, istragama koje vodi službenik za zaštitu podataka u skladu s člankom 45. stavkom 2. Uredbe (EU) 2018/1725 te sigurnosnim istragama (općenitim i u području informacijske tehnologije) kojima se rukovodi na internoj razini ili uz sudjelovanje vanjskog tijela (npr. CERT-EU-a).

                     (10)

                     Ta interna pravila trebala bi se primjenjivati na postupke obrade koji se provode prije pokretanja prethodno navedenih postupaka, tijekom tih postupaka i tijekom praćenja rezultata tih postupaka. Također bi trebala uključivati pomoć i suradnju koju Zajedničko poduzeće IMI 2 pruža nacionalnim tijelima i međunarodnim organizacijama izvan svojih administrativnih istraga.

                     (11)

                     U slučajevima u kojima se primjenjuju ta interna pravila Zajedničko poduzeće IMI 2 mora obrazložiti zašto su u demokratskom društvu ograničenja nužna, objasniti kako se osigurava da su proporcionalna, a pritom je dužno poštovati suštinu temeljnih prava i sloboda.

                     (12)

                     U tom okviru Zajedničko poduzeće IMI 2 dužno je u najvećoj mogućoj mjeri poštovati temeljna prava ispitanika tijekom prethodno navedenih postupaka, posebno onih koji se odnose na pravo na pružanje informacija, pristup i ispravak, pravo na brisanje, ograničenje obrade, pravo na obavješćivanje ispitanika o povredi osobnih podataka ili povjerljivost komunikacije kako je utvrđeno Uredbom (EU) 2018/1725.

                     (13)

                     Međutim, Zajedničko poduzeće IMI 2 može biti dužno ograničiti informacije ispitanicima čiji se podaci obrađuju i prava drugih subjekata podataka radi zaštite posebno vlastitih istraga, ali i istraga i postupaka drugih javnih tijela, kao i prava drugih osoba povezanih s njegovim istragama ili drugim postupcima.

                     (14)

                     Stoga Zajedničko poduzeće IMI 2 može ograničiti informacije u svrhu zaštite istrage te temeljnih prava i sloboda drugih ispitanika.

                     (15)

                     Zajedničko poduzeće IMI 2 povremeno bi trebalo nadzirati primjenjivost uvjeta kojima se opravdavaju ograničenja te ukinuti ograničenja ako ti uvjeti više nisu primjenjivi.

                     (16)

                     Voditelj obrade trebao bi obavijestiti službenika za zaštitu podataka u trenutku odgode i tijekom revizija,

               DONIO JE OVU ODLUKU:

            Članak 1.
            Predmet i područje primjene

               1.   Ovom se Odlukom utvrđuju pravila koja se odnose na uvjete pod kojima Zajedničko poduzeće IMI 2 može u okviru svojih postupaka utvrđenih u stavku 2. ograničiti primjenu prava utvrđenih u članku 4., člancima od 14. do 22. te člancima 35. i 36. Uredbe (EU) 2018/1725, u skladu s njezinim člankom 25.

               2.   U okviru administrativnog rada Zajedničkog poduzeća IMI 2, ova se Odluka primjenjuje na postupke obrade osobnih podataka koje Ured programa vodi radi provođenja administrativnih provjera, disciplinskih postupaka, preliminarnih aktivnosti u vezi sa slučajevima potencijalnih nepravilnosti prijavljenih OLAF-u, obrade slučajeva u vezi sa zviždačima, (službenih i neslužbenih) postupaka sprječavanja uznemiravanja, obrade unutarnjih i vanjskih pritužbi, provođenja unutarnje revizije, istraga koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725 i za potrebe sigurnosnih istraga (općenitih i u području informacijske tehnologije) kojima se rukovodi na internoj razini ili uz sudjelovanje vanjskog tijela (npr. CERT-EU-a).

               3.   Kategorije predmetnih podataka konkretni su (objektivni) podaci kao što su identifikacijski podaci, podaci za kontakt, podaci o zanimanju, administrativne informacije, podaci iz raznih izvora, elektronički komunikacijski podaci i podaci o prometu) i subjektivni podaci (podaci u vezi s predmetnom osobom, kao što su zaključivanje, podaci o ponašanju, procjene, podaci o učinkovitosti i poslovanju te podaci u vezi s predmetom postupka ili aktivnošću odnosno oni koji su u vezi s tim izneseni).

               4.   Ako Zajedničko poduzeće IMI 2 svoje dužnosti u odnosu na prava ispitanika obavlja u skladu s Uredbom (EU) 2018/1725, dužno je razmotriti primjenjuje li se ijedno odstupanje iz te uredbe.

               5.   U skladu s uvjetima navedenima u ovoj Odluci, ograničenja se mogu primjenjivati na sljedeća prava: pružanje informacija ispitanicima, pravo na pristup, ispravak, brisanje, ograničenje obrade, obavješćivanje ispitanika o povredi osobnih podataka ili povjerljivost komunikacije.

            Članak 2.
            Utvrđivanje voditelja obrade
            Voditelj obrade je Zajedničko poduzeće IMI 2, a predstavlja ga njegov izvršni direktor, koji može delegirati funkciju voditelja obrade. Ispitanike se obavještava o delegiranom voditelju obrade podataka putem obavijesti o zaštiti podataka ili evidencija objavljenih na internetskim i/ili intranetskim stranicama Zajedničkog poduzeća IMI 2.

            Članak 3.
            Utvrđivanje zaštitnih mjera

               1.   Zajedničko poduzeće IMI 2 dužno je uvesti sljedeće zaštitne mjere u svrhu sprječavanja zloupotrebe ili nezakonitog pristupa ili prijenosa osobnih podataka (4):

                           (a)

                           papirnati dokumenti čuvaju se u zaštićenim ormarićima kojima može pristupiti samo ovlašteno osoblje;

                           (b)

                           svi elektronički podaci pohranjuju se u sigurnu IT aplikaciju u skladu sa sigurnosnim standardima Zajedničkog poduzeća IMI 2, kao i u posebne elektroničke mape koje su dostupne samo ovlaštenom osoblju. Odgovarajuće razine pristupa odobravaju se na pojedinačnoj osnovi;

                           (c)

                           baze podataka zaštićene su lozinkom u jedinstvenom sustavu prijave i automatski su povezane s korisničkim imenom i zaporkom. Strogo je zabranjeno zamjenjivati korisnike. Elektroničke evidencije pohranjuju se na sigurnom mjestu da bi se sačuvala povjerljivost i tajnost podataka koje sadržavaju;

                           (d)

                           sve osobe koje imaju pristup podacima obvezuju se na povjerljivost.

               2.   Osobni podaci iz članka 1. stavka 3. zadržavaju se najdulje onoliko koliko je potrebno i prikladno za svrhu u koju se obrađuju. Ni u kojem se slučaju ne smiju zadržavati dulje od razdoblja zadržavanja navedenog u obavijestima o zaštiti podataka, izjavama o privatnosti ili evidencijama iz članka 6.

               3.   Ako Zajedničko poduzeće IMI 2 razmatra primjenu ograničenja, ocjenjuje se rizik za prava i slobode ispitanika, posebno u odnosu na rizik za prava i slobode drugih ispitanika i rizik poništavanja učinka istraga ili postupaka Zajedničkog poduzeća IMI 2, primjerice uništavanjem dokaza. Rizici za prava i slobode ispitanika prvenstveno se, ali ne i isključivo, odnose na rizike za ugled i rizike za pravo na obranu i pravo na saslušanje.

            Članak 4.
            Ograničenja

               1.   Zajedničko poduzeće IMI 2 primjenjuje ograničenja samo radi osiguravanja:

                           (a)

                           nacionalne sigurnosti, javne sigurnosti ili obrane država članica;

                           (b)

                           sprječavanja, istrage, otkrivanja i progona kaznenih djela ili izvršenja kaznenih sankcija, uključujući zaštitu od prijetnji javnoj sigurnosti i njihovo sprečavanje;

                           (c)

                           drugih važnih ciljeva od općeg javnog interesa Unije ili države članice, posebno ciljeva Zajedničke vanjske i sigurnosne politike Unije ili važnog gospodarskog ili financijskog interesa Unije ili države članice, uključujući monetarna, proračunska i porezna pitanja, javno zdravstvo i socijalnu sigurnost;

                           (d)

                           unutarnje sigurnosti institucija i tijela Unije, uključujući njihove elektroničke komunikacijske mreže;

                           (e)

                           sprečavanja, istrage, otkrivanja i progona kršenja etičkih načela za regulirane struke;

                           (f)

                           nadzorne, inspekcijske ili regulatorne funkcije koje su, čak i povremeno, povezane s izvršavanjem službenih ovlasti u slučajevima navedenima u točkama od (a) do (c);

                           (g)

                           prava i sloboda ispitanika ili drugih osoba;

                           (h)

                           potraživanja u građanskim sporovima.

               2.   Zajedničko poduzeće IMI 2 ograničenja može, kao konkretan primjer njihove primjene u svrhe opisane u prethodno navedenom stavku 1., primijeniti u sljedećim okolnostima:

                           (a)

                           u pogledu osobnih podataka razmijenjenih sa službama Komisije ili drugim institucijama, tijelima, agencijama i uredima Unije:

                                       —

                                       ako službe Komisije ili druge institucije, tijela ili agencije Unije mogu ograničiti ostvarivanje tih prava na temelju drugih akata predviđenih člankom 25. Uredbe (EU) 2018/1725 ili u skladu s poglavljem IX. te uredbe ili s aktima o osnivanju drugih institucija, tijela, agencija i ureda Unije,

                                       —

                                       ako bi svrha takvog ograničenja koje je uvela služba Komisije ili institucija, tijelo ili agencija Unije bila ugrožena jer Zajedničko poduzeće IMI 2 ne primjenjuje ekvivalentno ograničenje na iste osobne podatke;

                           (b)

                           u pogledu osobnih podataka razmijenjenih s nadležnim tijelima država članica:

                                       —

                                       ako nadležna tijela država članica mogu ograničiti ostvarivanje prava na temelju akata iz članka 23. Uredbe (EU) 2016/679 Europskog parlamenta i Vijeća (5) ili u skladu s nacionalnim mjerama kojima se prenose odredbe članka 13. stavka 3., članka 15. stavka 3. ili članka 16. stavka 3. Direktive (EU) 2016/680 Europskog parlamenta i Vijeća (6),

                                       —

                                       ako bi svrha takvog ograničenja koje je uvelo to nadležno tijelo bila ugrožena jer Zajedničko poduzeće IMI 2 ne primjenjuje ekvivalentno ograničenje na iste osobne podatke;

                           (c)

                           u pogledu osobnih podataka razmijenjenih s trećim zemljama ili međunarodnim organizacijama ako postoje jasni dokazi da bi ostvarivanje tih prava i obveza moglo ugroziti suradnju Zajedničkog poduzeća IMI 2 s trećim zemljama ili međunarodnim organizacijama u obavljanju njegovih zadaća.

                     Prije primjene ograničenja u okolnostima iz točaka (a) i (b) prvog podstavka, Zajedničko poduzeće IMI 2 savjetuje se s odgovarajućim službama Komisije, institucijama, tijelima, agencijama, uredima Unije ili nadležnim tijelima država članica, osim ako je Zajedničkom poduzeću IMI 2 jasno da je primjena ograničenja predviđena jednim od akata navedenih u tim točkama.

            Članak 5.
            Ograničenja prava ispitanika

               1.   U propisno opravdanim slučajevima i pod uvjetima propisanima u ovoj odluci, voditelj obrade može, ako je to potrebno i proporcionalno, ograničiti sljedeća prava u kontekstu postupaka obrade navedenih u nastavku u stavku 2:

                           (a)

                           pravo na informacije;

                           (b)

                           pravo pristupa;

                           (c)

                           pravo na ispravak, brisanje i ograničavanje obrade;

                           (d)

                           pravo na obavješćivanje ispitanika o povredi osobnih podataka;

                           (e)

                           pravo na povjerljivost elektroničke komunikacije.

               2.   U skladu s člankom 25. stavkom 2. točkom (a) Uredbe (EU) 2018/1725, u propisno opravdanim slučajevima i pod uvjetima propisanima u ovoj Odluci voditelj obrade može primijeniti ograničenja u kontekstu sljedećih postupaka obrade:

                           (a)

                           provedbe administrativnih istraga i disciplinskih postupaka;

                           (b)

                           preliminarnih aktivnosti povezanih sa slučajevima mogućih nepravilnosti prijavljenih OLAF-u;

                           (c)

                           postupaka u vezi sa zviždačima;

                           (d)

                           (službenih i neslužbenih) postupaka u slučajevima uznemiravanja (7);

                           (e)

                           obrade unutarnjih i vanjskih pritužbi;

                           (f)

                           unutarnjih revizija;

                           (g)

                           istraga koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725;

                           (h)

                           sigurnosnih istraga (u području informacijskih tehnologija) koje se provode interno ili uz angažiranje vanjskih tijela (npr. CERT-EU);

                           (i)

                           u okviru postupka upravljanja bespovratnim sredstvima ili postupka javne nabave, nakon roka za podnošenje poziva na dostavu prijedloga ili podnošenja ponuda (8).

                     Ograničenja se primjenjuju sve dok su primjenjivi razlozi koji ih opravdavaju.

               3.   Ako Zajedničko poduzeće IMI 2 u cijelosti ili djelomično ograniči primjenu prava iz prethodno navedenog stavka 1., dužno je poduzeti korake utvrđene u člancima 6. i 7. ove Odluke.

               4.   Ako ispitanici zahtijevaju pristup svojim osobnim podacima koji se obrađuju u kontekstu jednog ili više konkretnih slučajeva ili određenog postupka obrade, u skladu s člankom 17. Uredbe (EU) 2018/1725, Zajedničko poduzeće IMI 2 ograničava svoju procjenu zahtjeva samo na takve osobne podatke.

            Članak 6.
            Nužnost i proporcionalnost ograničenja

               1.   Svako ograničenje navedeno u članku 5. mora biti nužno i proporcionalno uzimajući u obzir rizike za prava i slobode ispitanika te mora poštovati suštinu temeljnih prava i sloboda u demokratskom društvu.

               2.   Ako se razmatra primjena ograničenja, ispituju se nužnost i proporcionalnost na temelju postojećih pravila. Ispitivanje se mora provesti i u okviru svakog periodičnog preispitivanja, nakon procjene o tome vrijede li još uvijek činjenični i pravni razlozi za ograničenje. Ispitivanje se dokumentira putem interne bilješke o procjeni u svrhu mogućnosti utvrđivanja odgovornosti za svaki pojedinačni slučaj.

               3.   Ograničenja su privremena i ukidaju se čim prestanu postojati okolnosti koje ih opravdavaju. Konkretno, ako se smatra da se ostvarivanjem ograničenog prava više ne bi poništavao učinak nametnutog ograničenja ni negativno utjecalo na prava ni slobode drugih ispitanika.
               Zajedničko poduzeće IMI 2 preispituje primjenu ograničenja svakih šest mjeseci od njegova donošenja, a po završetku relevantne provjere, postupka ili istrage. Voditelj obrade zatim je dužan svakih šest mjeseci za svako ograničenje provjeriti je li ga i dalje potrebno zadržati.

               4.   Ako Zajedničko poduzeće IMI 2 u cijelosti ili djelomično primjenjuje ograničenja iz članka 5. ove Odluke, dužno je evidentirati razloge za ograničenje, pravnu osnovu u skladu s prethodno navedenim stavkom 1., uključujući procjenu nužnosti i proporcionalnosti ograničenja.
               Evidentirani podaci i, prema potrebi, dokumenti koji sadržavaju temeljne činjenične i pravne elemente, upisuju se u registar. Na zahtjev se stavljaju na raspolaganje Europskom nadzorniku za zaštitu podataka.

            Članak 7.
            Obveza obavješćivanja

               1.   Zajedničko poduzeće IMI 2 je u obavijesti o zaštiti podataka, izjavama o privatnosti ili evidenciji u smislu članka 31. Uredbe (EU) 2018/1725, objavljenima na njegovim internetskim i/ili intranetskim stranicama, kojima se ispitanike obavještava o njihovim pravima u okviru određenog postupka, dužno pružiti informacije koje se odnose na moguće ograničenje tih prava. Pritom mora biti pojašnjeno koja prava mogu biti ograničena te se moraju navesti razlozi za ograničenje i moguće trajanje ograničenja.
               Ne dovodeći u pitanje odredbe članka 6. stavka 4., Zajedničko poduzeće IMI 2 ujedno odmah i u pisanom obliku pojedinačno obavještava, ako je to razmjerno, sve ispitanike koje se smatra osobama na koje se odnosi određeni postupak obrade o njihovim pravima u vezi s postojećim ili budućim ograničenjima.

               2.   Ako Zajedničko poduzeće IMI 2 u cijelosti ili djelomično ograniči prava iz članka 5., dužno je obavijestiti predmetnog ispitanika o primijenjenom ograničenju i o glavnim razlozima za ograničenje, te o mogućnosti podnošenja pritužbe Europskom nadzorniku za zaštitu podataka ili traženja pravnog lijeka pred Sudom Europske unije.
               Pružanje informacija iz stavka 2. može se odgoditi, izostaviti ili odbiti ako bi se time poništio učinak ograničenja u skladu s člankom 25. stavkom 8. Uredbe (EU) 2018/1725.

            Članak 8.
            Preispitivanje koje provodi službenik za zaštitu podataka

               1.   Zajedničko poduzeće IMI 2 bez nepotrebnog odlaganja obavještava službenika za zaštitu podataka u Zajedničkom poduzeću IMI 2 svaki put kada voditelj obrade podataka ograniči primjenu prava ispitanika ili produlji takvo ograničenje u skladu s ovom Odlukom. Voditelj obrade osigurava službeniku za zaštitu podataka pristup evidenciji koja sadržava procjenu nužnosti i proporcionalnosti ograničenja te u evidenciji bilježi datum obavješćivanja službenika za zaštitu podataka.

               2.   Službenik za zaštitu podataka može pisanim putem zatražiti od voditelja obrade da preispita primjenu ograničenja. Voditelj obrade dužan je pisanim putem obavijestiti službenika za zaštitu podataka o ishodu traženog preispitivanja.

               3.   Službenik za zaštitu podataka uključen je tijekom cijelog postupka. Voditelj obrade dužan je obavijestiti službenika za zaštitu podataka kad se ograničenje ukine.

            Članak 9.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Bruxellesu 11. kolovoza 2020.

                  Za Upravni odbor Zajedničkog poduzeća IMI 2

               Olivier LAUREAU

                  Predsjednik

            (1)  SL L 295, 21.11.2018., str. 39.

            (2)  SL L 169, 7.6.2014., str. 54.

            (3)  U slučaju zajedničkog vođenja obrade podataka, podaci se obrađuju u skladu sa sredstvima i svrhama utvrđenima u relevantnom sporazumu zajedničkih voditelja obrade kako je definirano u članku 28. Uredbe (EU) 2018/1725.

            (4)  Popis nije taksativan.

            (5)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1,),

            (6)  Direktiva (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP (SL L 119, 4.5.2016., str. 89.).

            (7)  Taj se postupak obrade ne primjenjuje na članak 5. stavak 1. točku (d).

            (8)  Taj se postupak obrade primjenjuje samo na članak 5. stavak 1. točku (c).


Odluka Komisije od 17/11/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9976 - SILVER LAKE PARTNERS / ENGIE / HALL DES LUMIERES JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća (EU) 2021/112 od 25. siječnja 2021. o sklapanju Sporazuma o sigurnosti civilnog zrakoplovstva između Europske unije i Japana

text:
                  2.2.2021

                  HR

                  Službeni list Europske unije

                  L 36/1

         ODLUKA VIJEĆA (EU) 2021/112
         od 25. siječnja 2021.
         o sklapanju Sporazuma o sigurnosti civilnog zrakoplovstva  između Europske unije i Japana
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 6. drugim podstavkom točkom (a) podtočkom v. i člankom 218. stavkom 7.,
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     U skladu s Odlukom Vijeća (EU) 2020/1026 (2) Sporazum o sigurnosti civilnog zrakoplovstva između Europske unije i Japana („Sporazum”) potpisan je 22. lipnja 2020., podložno njegovu kasnijem sklapanju.

                     (2)

                     Primjereno je uputiti na provedbene dogovore za sudjelovanje Unije u zajedničkim tijelima osnovanima Sporazumom, za donošenje zaštitnih mjera, zahtjeve za savjetovanje i mjere za suspenziju obveza prihvaćanja te za donošenje odluka o izmjenama prilogâ Sporazumu, koji su utvrđeni u Odluci (EU) 2020/1026.

                     (3)

                     Sporazum bi trebalo odobriti,

               DONIJELO JE OVU ODLUKU:

            Članak 1.
            Sporazum o sigurnosti civilnog zrakoplovstva između Europske unije i Japana odobrava se u ime Unije.

            Članak 2.
            Predsjednik Vijeća u ime Unije šalje obavijest predviđenu u članku 20. stavku 1. Sporazuma (3).

            Članak 3.

               1.   Uniju u zajedničkom odboru stranaka, osnovanom na temelju članka 11. Sporazuma („zajednički odbor”), zastupa Komisija uz pomoć Agencije Europske unije za sigurnost zračnog prometa zajedno sa zrakoplovnim tijelima država članica kao njihovim predstavnicima.

               2.   Uniju u Odboru za nadzor certifikacije, osnovanom na temelju članka 3. Priloga 1. Sporazumu, zastupa Agencija Europske unije za sigurnost zračnog prometa uz pomoć zrakoplovnih tijela država članica na koja se izravno odnosi dnevni red pojedinog sastanka.

            Članak 4.

               1.   Komisija može poduzeti sljedeće mjere:

                           (a)

                           donijeti zaštitne mjere u skladu s člankom 5. stavkom 1. točkom (b) Sporazuma;

                           (b)

                           zatražiti savjetovanje u skladu s člankom 16. stavkom 3. Sporazuma;

                           (c)

                           poduzeti mjere za suspenziju obveza uzajamnog prihvaćanja i za opozivanje takve suspenzije u skladu s člankom 17. Sporazuma.

               2.   Komisija dovoljno unaprijed obavješćuje Vijeće o svojoj namjeri poduzimanja bilo kakvih mjera u skladu s ovim člankom.

            Članak 5.
            Komisija je ovlaštena odobriti, u ime Unije, izmjene prilogâ Sporazumu koje donosi zajednički odbor u skladu s člankom 11. stavkom 2. točkom (c) Sporazuma u mjeri u kojoj su takve izmjene u skladu s relevantnim pravnim aktima Unije i ne zahtijevaju njihovu izmjenu, pod sljedećim uvjetima:

                        (a)

                        Komisija osigurava da za odobrenje u ime Unije vrijedi sljedeće:

                                    —

                                    da je u interesu Unije;

                                    —

                                    da doprinosi ostvarivanju ciljeva koje Unija želi postići u okviru svoje politike sigurnosti zrakoplovstva i trgovinske politike;

                                    —

                                    da se njime uzimaju u obzir interesi proizvođača, trgovaca i potrošača iz Unije;

                                    —

                                    da nije u suprotnosti s pravom Unije ili međunarodnim pravom;

                                    —

                                    da se njime, ako je to primjenjivo, podupire poboljšanje kvalitete aeronautičkih proizvoda civilnog zrakoplovstva poboljšanim otkrivanjem prijevarnih i zavaravajućih praksi;

                                    —

                                    da, ako je to primjenjivo, ima za cilj približavanje standarda koji se odnose na aeronautičke proizvode civilnog zrakoplovstva;

                                    —

                                    da se njime, ako je to primjenjivo, ne stvaraju prepreke inovacijama; te

                                    —

                                    da se njime, ako je to primjenjivo, olakšava trgovina aeronautičkim proizvodima civilnog zrakoplovstva; i

                        (b)

                        Komisija predložene izmjene pravodobno podnosi Vijeću prije njihova odobrenja.

                  Odbor stalnih predstavnika vlada država članica ocjenjuje zadovoljavaju li predložene izmjene uvjete utvrđene u prvom podstavku točki (a).
            Komisija odobrava predložene izmjene u ime Unije osim ako određeni broj država članica koje čine blokirajuću manjinu u Vijeću u skladu s člankom 16. stavkom 4. Ugovora o Europskoj uniji uloži prigovor na predložene izmjene. Ako postoji takva blokirajuća manjina, Komisija odbija predložene izmjene u ime Unije.

            Članak 6.
            Ova Odluka stupa na snagu na dan donošenja.

            Sastavljeno u Bruxellesu 25. siječnja 2021.

                  Za Vijeće

                  Predsjednik

               J. BORRELL FONTELLES

            (1)  Suglasnost od 15. prosinca 2020. (još nije objavljena u Službenom listu).

            (2)  Odluka Vijeća (EU) 2020/1026 od 24. travnja 2020. o potpisivanju, u ime Unije, i privremenoj primjeni Sporazuma o sigurnosti civilnog zrakoplovstva između Europske unije i Japana (SL L 229, 16.7.2020., str. 1.).

            (3)  Glavno tajništvo Vijeća objavit će datum stupanja na snagu Sporazuma u Službenom listu Europske unije.


title: Odluka Vijeća (EU) 2021/113 od 25. siječnja 2021. o sklapanju Sporazuma u obliku razmjene pisama između Europske unije i Vlade Cookovih Otoka o produljenju Protokola o provedbi Sporazuma o partnerstvu u održivom ribarstvu između Europske unije i Vlade Cookovih Otoka

text:
                  2.2.2021

                  HR

                  Službeni list Europske unije

                  L 36/3

         ODLUKA VIJEĆA (EU) 2021/113
         od 25. siječnja 2021.
         o sklapanju Sporazuma u obliku razmjene pisama između Europske unije i Vlade Cookovih Otoka o produljenju Protokola o provedbi Sporazuma o partnerstvu u održivom ribarstvu između Europske unije i Vlade Cookovih Otoka
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 6. drugim podstavkom točkom (a) podtočkom v.,
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     U skladu s Odlukom Vijeća (EU) 2020/1545 (2) Sporazum u obliku razmjene pisama o produljenju Protokola o provedbi Sporazuma o partnerstvu u održivom ribarstvu između Europske unije i Vlade Cookovih Otoka („Sporazum u obliku razmjene pisama”), koji prestaje važiti 13. listopada 2020., potpisan je 13. studenoga 2020., podložno njegovu kasnijem sklapanju.

                     (2)

                     Cilj je Sporazuma u obliku razmjene pisama Uniji i Vladi Cookovih Otoka omogućiti nastavak suradnje radi promicanja politike održivog ribarstva i odgovornog iskorištavanja ribolovnih resursa u vodama Cookovih Otoka, a plovilima Unije omogućiti obavljanje ribolovnih aktivnosti u tim vodama.

                     (3)

                     Sporazum u obliku razmjene pisama trebalo bi odobriti,

               DONIJELO JE OVU ODLUKU:

            Članak 1.
            Sporazum u obliku razmjene pisama između Europske unije i Vlade Cookovih Otoka o produljenju Protokola o provedbi Sporazuma o partnerstvu u održivom ribarstvu između Europske unije i Vlade Cookovih Otoka odobrava se u ime Unije (3).

            Članak 2.
            Predsjednik Vijeća u ime Unije šalje obavijest predviđenu u točki 6. Sporazuma u obliku razmjene pisama (4).

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 25. siječnja 2021.

                  Za Vijeće

                  Predsjednik

               J. BORRELL FONTELLES

            (1)  Suglasnost od 14. prosinca 2020. (još nije objavljena u Službenom listu).

            (2)  Odluka Vijeća (EU) 2020/1545 od 19. listopada 2020. o potpisivanju, u ime Unije, i privremenoj primjeni Sporazuma u obliku razmjene pisama između Europske unije i Vlade Cookovih Otoka o produljenju Protokola o provedbi Sporazuma o partnerstvu u održivom ribarstvu između Europske unije i Vlade Cookovih Otoka (SL L 356, 26.10.2020., str. 7.).

            (3)  Tekst Sporazuma u obliku razmjene pisama objavljen je u SL L 356 od 26. listopada 2020.

            (4)  Glavno tajništvo Vijeća objavit će datum stupanja na snagu Sporazuma u obliku razmjene pisama u Službenom listu Europske unije.


title: Odluka Vijeća (EU) 2021/121 od 28. siječnja 2021. o stajalištu koje treba zauzeti u ime Europske unije u odgovoru na pismo državama Međunarodne organizacije civilnog zrakoplovstva u pogledu Izmjene 28. odjeljka D poglavlja 9. Priloga 9. Konvenciji o međunarodnom civilnom zrakoplovstvu

text:
                  3.2.2021

                  HR

                  Službeni list Europske unije

                  L 37/6

         ODLUKA VIJEĆA (EU) 2021/121
         od 28. siječnja 2021.
         o stajalištu koje treba zauzeti u ime Europske unije u odgovoru na pismo državama Međunarodne organizacije civilnog zrakoplovstva u pogledu Izmjene 28. odjeljka D poglavlja 9. Priloga 9. Konvenciji o međunarodnom civilnom zrakoplovstvu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 16. stavak 2. i članak 87. stavak 2. točku (a), u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Konvencija o međunarodnom civilnom zrakoplovstvu („Čikaška konvencija”), kojom se uređuje međunarodni zračni prijevoz, stupila je na snagu 4. travnja 1947. Njome je osnovana Međunarodna organizacija civilnog zrakoplovstva (ICAO).

                     (2)

                     Države članice Unije države su ugovornice Čikaške konvencije i države članice ICAO-a, pri čemu Unija ima status promatrača u određenim tijelima ICAO-a.

                     (3)

                     Na temelju članka 54. Čikaške konvencije, Vijeće ICAO-a donosi međunarodne standarde i preporučene prakse („SARP-ovi”).

                     (4)

                     Vijeće sigurnosti Ujedinjenih naroda (VSUN) odlučilo je 21. prosinca 2017. u Rezoluciji 2396 (2017.) da države članice UN-a, radi promicanja SARP-ova ICAO-a, trebaju razviti kapacitete za prikupljanje, obradu i analizu podataka iz evidencije podataka o putnicima (PNR) te osigurati da podatke iz PNR-a upotrebljavaju sva nadležna nacionalna tijela i da se ti podaci razmjenjuju sa svim nadležnim nacionalnim tijelima uz puno poštovanje ljudskih prava i temeljnih sloboda u svrhu sprečavanja, otkrivanja i istrage kaznenih djela terorizma i s njima povezanih putovanja.

                     (5)

                     Rezolucijom VSUN-a 2396 (2017.) ICAO se poziva i da surađuje s državama ugovornicama na utvrđivanju standarda za prikupljanje, uporabu, obradu i zaštitu podataka iz PNR-a.

                     (6)

                     SARP-ovi za PNR navedeni su u odjeljku D poglavlja 9. Priloga 9. Čikaškoj konvenciji. Ti su SARP-ovi dopunjeni dodatnim smjernicama, posebice Dokumentom ICAO-a 9944 o utvrđivanju smjernica za podatke iz PNR-a.

                     (7)

                     Vijeće ICAO-a 23. lipnja 2020. donijelo je Izmjenu 28. odjeljka D poglavlja 9. Priloga 9. Čikaškoj konvenciji kojom se utvrđuje novi skup SARP-ova za države ugovornice kako bi razvile svoje sposobnost prikupljanja, uporabe, obrade i zaštite podataka iz PNR-a za letove na svoje državno područje i iz njega („Izmjena 28.”), uz potporu odgovarajućeg pravnog i administrativnog okvira.

                     (8)

                     U skladu s člankom 90. Čikaške konvencije, ako većina njezinih država ugovornica ne obavijesti o neslaganju, Izmjena 28. stupa na snagu tri mjeseca nakon isteka roka za takvu obavijest o neslaganju.

                     (9)

                     U skladu s člankom 38. Čikaške konvencije, svaka država ugovornica koja ne smatra prikladnim da se u cijelosti pridržava takvih međunarodnih standarda ili postupaka ili da u potpunosti uskladi svoje propise ili praksu s bilo kojim međunarodnim standardom ili postupkom nakon njegove izmjene ili koja smatra da je potrebno donijeti propise ili praksu koji se u bilo kojem određenom dijelu razlikuju od onih utvrđenih međunarodnim standardom mora odmah obavijestiti ICAO o razlikama između svoje prakse i prakse utvrđene međunarodnim standardom. Obavijest o takvim razlikama utječe na pravne učinke standarda koje je donio ICAO. Stajalište Unije o tom pitanju stoga treba utvrditi u skladu s člankom 218. stavkom 9. Ugovora o funkcioniranju Europske unije.

                     (10)

                     O Izmjeni 28. države ugovornice obaviještene su dopisom državama EC 6/3-20/71. U skladu s tim dopisom, o svim razlikama u odnosu na Izmjenu 28. odnosno o usklađenosti s tom izmjenom treba se poslati obavijest do 30. siječnja 2021.

                     (11)

                     U Direktivi (EU) 2016/681 Europskog parlamenta i Vijeća (1), čije se područje primjene u znatnoj mjeri preklapa s područjem koje obuhvaćaju SARP-ovi kako su revidirani Izmjenom 28., Unija je donijela zajednička pravila o podacima iz PNR-a. Direktiva (EU) 2016/681 posebice uključuje sveobuhvatan skup pravila za zaštitu temeljnih prava na privatnost i zaštitu osobnih podataka u kontekstu prijenosa podataka iz PNR-a državama članicama, koji provode zračni prijevoznici, te obrade tih podataka u svrhu sprečavanja, otkrivanja, istrage i kaznenog progona kaznenih djela terorizma i teških kaznenih djela.

                     (12)

                     Unija je donijela i zakonodavne akte o zaštiti osobnih podataka, odnosno Uredbu (EU) 2016/679 Europskog parlamenta i Vijeća (2) i Direktivu (EU) 2016/680 Europskog parlamenta i Vijeća (3), koje se primjenjuju na obradu podataka iz PNR-a koju provode zračni prijevoznici i drugi privatni operatori i tijela nadležna za sprečavanje, istragu, otkrivanje ili progon kaznenih djela i izvršavanje kaznenih sankcija, među ostalim u svrhe zaštite od prijetnji javnoj sigurnosti i njihovo sprečavanje.

                     (13)

                     Nadalje, trenutačno su na snazi dva međunarodna sporazuma o obradi i prijenosu podataka iz PNR-a između Unije i trećih zemalja, odnosno jedan s Australijom (4) i jedan sa Sjedinjenim Državama (5). Sud Europske unije dao je 26. srpnja 2017. Mišljenje 1/15 o predviđenom sporazumu između Kanade i Europske unije o prijenosu i obradi podataka iz PNR-a, potpisano 25. lipnja 2014. (6) („Mišljenje 1/15”).

                     (14)

                     Aspekti odjeljka D poglavlja 9. Priloga 9. Čikaškoj konvenciji, kako je revidiran Izmjenom 28., koji su povezani s PNR-om odnose se na područje za koje Unija ima isključivu nadležnost u skladu s člankom 3. stavkom 2. Ugovora o funkcioniranju Europske unije jer Izmjena 28. može utjecati na zajednička pravila o zaštiti i obradi podataka iz PNR-a.

                     (15)

                     U skladu s time, stajalište Unije o tom pitanju, za potrebe pripreme Izmjene 28., doneseno je u skladu s Odlukom Vijeća (EU) 2019/2107 (7). To stajalište odražava zahtjeve prava Unije u pogledu zaštite osobnih podataka i prijenosâ podataka iz PNR-a trećim zemljama, kako su utvrđeni u Uredbi (EU) 2016/679, Direktivi (EU) 2016/680 i Direktivi (EU) 2016/681, kao i zahtjeve koji proizlaze iz Povelje Europske unije o temeljnim pravima kako je tumači Sud Europske unije, posebice u Mišljenju 1/15.

                     (16)

                     SARP-ovi, kako su revidirani Izmjenom 28., uglavnom su u skladu sa stajalištem Unije utvrđenim u Odluci Vijeća (EU) 2019/2107 te se njima utvrđuju ambiciozne mjere zaštite u pogledu zaštite podataka, posebno prava ispitanika, nadzora koji provodi neovisno tijelo, osjetljivih podataka, automatizirane obrade podataka iz PNR-a i nediskriminacije, svrha u koje se podaci iz PNR-a mogu obrađivati te zadržavanja, upotrebe, otkrivanja i daljnjeg prijenosa podataka iz PNR-a.

                     (17)

                     Stoga, s obzirom na to da bi se Izmjenom 28. omogućio znatan napredak na međunarodnoj razini u pogledu standarda za zaštitu podataka iz PNR-a, države članice Unije nisu obavijestile o neslaganju na temelju članka 90. Čikaške konvencije.

                     (18)

                     Međutim, zahtjevi koji proizlaze iz prava Unije u pogledu prijenosa i obrade podataka iz PNR-a stroži su od SARP-ova, kako su revidirani Izmjenom 28.

                     (19)

                     Standardom 9.34.(a), kako je utvrđen u Izmjeni 28., od država ugovornica zahtijeva se da ne ograničavaju ni sprečavaju prijenos podataka iz PNR-a drugoj državi ugovornici koja poštuje SARP-ove. U skladu sa standardom 9.34(b), kako je utvrđen u Izmjeni 28., države ugovornice zadržavaju mogućnost zadržavanja ili uvođenja viših razina zaštite u skladu sa svojim nacionalnim pravnim i administrativnim okvirom te sklapanja dodatnih dogovora s drugim državama ugovornicama kako bi utvrdile detaljnije odredbe povezane s prijenosom podataka iz PNR-a. Međutim, trenutačni tekst standarda 9.34. nije, sa stajališta Unije i država članica, pravno dovoljno jasan kako bi se osiguralo da države članice ne budu isključene iz propisivanja strožih zahtjeva.

                     (20)

                     U tim okolnostima, kako bi se osigurala usklađenost s pravom Unije i SARP-ovima, države članice trebale bi u odgovoru na dopis državama EZ 6/3-20/71 službeno obavijestiti o postojanju razlike u smislu članka 38. Čikaške konvencije. Takva razlika trebala bi biti ograničena na standard 9.34. iz odjeljka D poglavlja 9. Priloga 9. Čikaškoj konvenciji kako je revidiran Izmjenom 28.

                     (21)

                     Stoga je primjereno utvrditi stajalište koje treba zauzeti u ime Unije.

                     (22)

                     Stajalište Unije trebale bi izraziti države članice.

                     (23)

                     Irsku obvezuje Direktiva (EU) 2016/681 te stoga sudjeluje u donošenju ove Odluke.

                     (24)

                     U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u odgovoru na dopis državama EC 6/3-20/71, koji je 17. srpnja 2020. (8) izdala Međunarodna organizacija civilnog zrakoplovstva, izražavaju države članice.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 28. siječnja 2021.

                  Za Vijeće

                  Predsjednica

               A. P. ZACARIAS

            (1)  Direktiva (EU) 2016/681 Europskog parlamenta i Vijeća od 27. travnja 2016. o uporabi podataka iz evidencije podataka o putnicima (PNR) u svrhu sprečavanja, otkrivanja, istrage i kaznenog progona kaznenih djela terorizma i teških kaznenih djela (SL L 119, 4.5.2016., str. 132.).

            (2)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

            (3)  Direktiva (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP (SL L 119, 4.5.2016., str. 89.).

            (4)  Sporazum između Europske unije i Australije o obradi i prijenosu podataka iz evidencije podataka o putnicima (PNR) od strane zračnih prijevoznika australskoj carinskoj i graničnoj službi (SL L 186, 14.7.2012., str. 4.).

            (5)  Sporazum između Sjedinjenih Američkih Država i Europske unije o upotrebi i prijenosu podataka iz Zapisnika imena putnika Ministarstvu domovinske sigurnosti Sjedinjenih Američkih Država (SL L 215, 11.8.2012., str. 5.).

            (6)  Mišljenje 1/15 Suda (veliko vijeće) od 26. srpnja 2017., ECLI:EU:C:2017:592.

            (7)  Odluka Vijeća (EU) 2019/2107 od 28. studenoga 2019. o stajalištu koje treba zauzeti u ime Europske unije u okviru Vijeća Međunarodne organizacije civilnog zrakoplovstva u pogledu revizije poglavlja 9. Priloga 9. (Olakšavanje) Konvenciji o međunarodnom civilnom zrakoplovstvu vezano za standarde i preporučene prakse za podatke iz evidencije podataka o putnicima (SL L 318, 10.12.2019., str. 117.).

            (8)  Vidjeti dokument ST 5457/21 na http://register.consilium.europa.eu.